חיילת בשירות סדיר או עריקה עד 60 יום אמורה לקבל שירותים רפואיים בחסות צה"ל. בתקופה הזו הביטוח של קופות החולים לא תקף, לכן כדי לקבוע פגישה עם פסיכיאטר עומדת בפניך האפשרות היקרה יותר של פנייה לאיש מקצוע פרטי אזרחי לבריאות הנפש, כדי לקבל מסמך המעיד על מצבך הנפשי.  אחרי 60 ימי נפקדות או עריקות את זכאית שוב לטיפול רפואי בקופת החולים שבה טופלת לפני השירות הצבאי, ותוכלי לקבוע דרכה פגישה מסובסדת עם איש מקצוע מתחומי בריאות הנפש. בנסיבות דחופות שבהן אין מספיק זמן לקבוע פגישה עם פסיכיאטר, או כשהמצב קשה במיוחד – למשל בעת התקף חרדה – יש אפשרות להגיע לחדר המיון הקרוב. מכתב השחרור מהמיון יוכל לשמש אותך מול הצבא. שימו לב: חשוב לפנות לחדר מיון רגיל של בית חולים כללי ולא למיון פסיכיאטרי, כי רק במיון רגיל תקבלי מסמך רפואי שמעיד על מצבך, בלי אשפוז. חשוב גם לפנות לשם באופן עצמאי ולא דרך הצבא, כדי לקבל התייחסות רפואית רצינית למצבך. אמנם תידרשי לחתום על התחייבות תשלום לבית החולים, אבל אם הפנייה הייתה מוצדקת מבחינה רפואית, הצבא אמור לכסות את העלות. כשתלכי לאיש המקצוע, במיוחד אם תגשי למיון, יעזור להגיע בליווי בן משפחה או חבר, שיוכל להסביר את מצבך ואת המצוקה שאת נמצאת בה, לוודא שמתייחסים אליך בצורה ראויה ומכבדת ושלא עושים דברים בניגוד לרצונך, ולהיות איתך במהלך ההמתנה, שבמיון יכולה להימשך שעות ארוכות. זה יכול להקל עליך וגם לעזור לאנשי המקצוע להבין שיש פה בעיה רצינית.